Document ID: 32014R0530

DELEGIRANA UREDBA KOMISIJE (EU) br. 530/2014
оd 12. ožujka 2014.
o dopuni Direktive 2013/36/EU Europskog parlamenta i Vijeća u pogledu regulatornih tehničkih standarda za daljnje definiranje značajnih izloženosti i pragova za interne pristupe specifičnom riziku u knjizi trgovanja
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2013/36/EU Europskog parlamenta i Vijeća od 26. lipnja 2013. o pristupanju djelatnosti kreditnih institucija i bonitetnom nadzoru nad kreditnim institucijama i investicijskim društvima, izmjeni Direktive 2002/87/EZ te stavljanju izvan snage direktiva 2006/48/EZ i 2006/49/EZ (1), a posebno njezin članak 77. stavak 4. treći podstavak,
budući da:
(1)
U članku 77. stavku 3. Direktive 2013/36/EU upućuje se isključivo na „dužničke instrumente” i stoga procjenom značajnosti specifičnog rizika ne bi trebalo obuhvatiti vlasničke instrumente u knjizi trgovanja.
(2)
Značajnost izloženosti specifičnom riziku u apsolutnom smislu trebalo bi mjeriti primjenom standardiziranih pravila za izračun neto pozicija dužničkih instrumenata. Pri toj bi procjeni trebalo uzeti u obzir i duge i kratke neto pozicije izračunane u skladu s člankom 327. stavkom 1. Uredbe (EU) br. 575/2013 Europskog parlamenta i Vijeća (2), nakon dodjele izuzeća za zaštitu kreditnim izvedenicama u skladu s člancima 346. i 347. Uredbe (EU) br. 575/2013.
(3)
U članku 77. stavku 3. prvom podstavku Direktive 2013/36/EU koji obuhvaća specifični rizik u knjizi trgovanja upućuje se na „velik broj značajnih pozicija u dužničkim instrumentima različitih izdavatelja”. Ovim se pravilima stoga utvrđuje prag značajnosti za velik broj značajnih pozicija u dužničkim instrumentima različitih izdavatelja na temelju članka 77. stavka 4. te Direktive.
(4)
Ova se Uredba temelji na nacrtu regulatornih tehničkih standarda koji je Europsko nadzorno tijelo za bankarstvo dostavilo Komisiji.
(5)
Europsko nadzorno tijelo za bankarstvo provelo je otvoreno javno savjetovanje o nacrtu regulatornih tehničkih standarda na kojem se temelji ova Uredba, analiziralo je moguće povezane troškove i koristi te zatražilo očitovanje Interesne skupine za bankarstvo osnovane u skladu s člankom 37. Uredbe (EU) br. 1093/2010 Europskog parlamenta i Vijeća (3),
DONIJELA JE OVU UREDBU:
Članak 1.
Definicija „izloženosti specifičnom riziku koje su značajne u apsolutnom smislu” u skladu s člankom 77. stavkom 4. Direktive 2013/36/EU
Izloženost institucije specifičnom riziku dužničkih instrumenata smatra se značajnom u apsolutnom smislu ako je ukupni iznos svih neto dugih i neto kratkih pozicija, kako je definirano u članku 327. Uredbe (EU) br. 575/2013, veći od 1 000 000 000 EUR.
Članak 2.
Definicija „velikog broja značajnih pozicija u dužničkim instrumentima različitih izdavatelja” u skladu s člankom 77. stavkom 4. Direktive 2013/36/EU
Smatra se da portfelj specifičnog rizika institucije sadržava velik broj značajnih pozicija u dužničkim instrumentima različitih izdavatelja ako portfelj obuhvaća više od 100 pozicija od kojih je svaka veća od 2 500 000 EUR, bilo da je riječ o neto dugim ili neto kratkim pozicijama, kako je definirano u članku 327. Uredbe (EU) br. 575/2013.
Članak 3.
Stupanje na snagu
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 12. ožujka 2014.

Labels: 2
11